РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/360-15

4. септембар 2015. године

Б е о г р а д

ЗАПИСНИК

61. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 4. СЕПТЕМБРА 2015. ГОДИНЕ

Седница је почела у 11,05 часова.

Седницом је председавао Верољуб Арсић, председник Одбора.

Седници су присуствовали чланови Одбора: Оливера Пешић, Никола Јоловић, Драгољуб Зиндовић, проф. др Милорад Мијатовић, Сузана Шарац, Милош Тошанић, Војислав Вујић, Золтан Пек, Жика Гојковић и Момо Чолаковић.

Седници су присуствовали заменици чланова Одбора: Соња Влаховић, заменик Радмила Костића, Мирјана Марјановић, заменик Душице Николић и Горан Младеновић, заменик Горана Ковачевића.

Члан Одбора Дејан Раденковић приступио је седници у току разматрања прве тачке дневног реда.

Седници нису присуствовали Иван Јовановић и Ђорђе Стојшић, нити њихови заменици.

На позив председника Одбора, седници су присуствовали представници Министарства финансија и Министарства правде: Верица Игњатовић, Љиљана Станојевић и Марко Савић, Александар Дробњак и Милан Танасковић.

На предлог председника, Одбор је већином гласова утврдио следећи

Д н е в н и р е д:

- Усвајање записника 58, 59. и 60. седнице Одбора -

1. Разматрање Предлога закона о потврђивању Оквирног споразума о зајму LD 1764 (2012) између Банке за развој Савета Европе и Републике Србије, који је поднела Влада (број 011-1914/15 од 25. јула 2015. године);

2. Разно.

Пре преласка на рад по утврђеном дневном реду, Одбор је једногласно, без примедаба, усвојио записнике 58, 59. и 60. седнице Одбора.

**Прва тачка дневног реда**: Разматрање Предлога закона о потврђивању Оквирног споразума о зајму LD 1764 (2012) између Банке за развој Савета Европе и Републике Србије, који је поднела Влада (број 011-1914/15 од 25. јула 2015. године)

Представници Министарства финансија и Министарства правде представили су члановима и заменицима чланова Одбора Предлог закона о потврђивању Оквирног споразума о зајму LD 1764 (2012) између Банке за развој Савета Европе и Републике Србије и образложили разлоге за његово доношење. Разлог за доношење овог закона је усклађивање са више стратегија које су донете у претходном периоду, а које се односе на повећање смештајних капацитета у затворима и подизање нивоа сигурности и безбедности у хуманим условима, у складу са европским стандардима. Конкретно, предложени закон се односи на затвор у Панчеву, односно, изградњу новог затвора, с обзиром на то да се постојећи налази у центру града, да постојећа зграда у којој је смештен затвор датира из 19. века, као и да да постоји потреба за изградњом новог. Зајам који је одобрен Републици Србији у ову сврху износи 18 милиона евра са отплатом од 20 година и грејс периодом од пет година. То је само део укупне вредности пројекта, док ће се други део средстава за иградњу новог затвора у Панчеву обезбедити из буџета Панчева и донација. На крају представљања предложеног закона, представници надлежних министарстава најавили су да је у плану још један зајам за затвор у Крагујевцу о чему ће благовремено обавестити Одбор.

Поводом ове тачке дневног реда није било дискусије.

На предлог председника, Одбор је једногласно одлучио да предложи Народној скупштини да прихвати Предлог закона о потврђивању Оквирног споразума о зајму LD 1764 (2012) између Банке за развој Савета Европе и Републике Србије, који је поднела Влада

\* \* \*

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Оквирног споразума о зајму LD 1764 (2012) између Банке за развој Савета Европе и Републике Србије.

За известиоца Одбора на седници Народне скупштине одређен је Верољуб Арсић, председник Одбора.

**Друга тачка дневног реда**: Разно

Председник Одбора обавестио је присутне чланове и заменике чланова Одбора да је на основу овлашћења које му је Одбор дао на претходној седници одржаној 31. јула, а по ступању на снагу Закона о изменама и допунама Закона о јавним набавкама, дана 13. августа потписао Одлуку о покретању поступка за утврђивање предлога за избор председника и два члана Републичке комисије за заштиту права у поступцима јавних набавки, да је дана 14. августа у „Службеном гласнику РС“, број 71 објављен јавни конкурс за избор председника и два члана Републичке комисије, да је исти објављен и у дневном листу Политика од 18. августа, и на интернет страници Народне скупштине, као и да рок за подношење пријава на овај конкурс истиче 14. септембра.

У наставку излагања, предложио је да Одбор, у циљу ефикаснијег рада у поступку утврђивања предлога за избор новог председника и два члана Републичке комисије, на данашњој седници образује радну групу коју ће чинити до пет чланова Одбора, а која би требало да спроведе изборни поступак који ће обухватити: преглед пријава на јавни конкурс и пратеће документације ради провере и утврђивања испуњености свих услова наведених у јавном конкурсу, утврђивање испуњености услова за избор кандидата, утврђивање принципа за израду и сачињавање предлога питања за тест провере стручне оспособљености из области јавних набавки, формирање теста, спровођење тестирања, преглед и утврђивање резултата тестирања кандидата. С тим у вези, за чланове ове радне групе предложио је следеће чланове Одбора: Ивана Јовановића, проф. др Владимира Маринковића, Дејана Раденовића, Горана Ковачевића, док би председавајући радне групе био председник Одбора.

У дискусији су учествовали Дејан Раденовић и Верољуб Арсић.

Члан Одбора Дејан Раденковић поставио је питање у вези процедура и потребе да Одбор одобрава сваку активност коју ће радна група да предузима у изборном поступку, на начин како је то чињено приликом првог избора Републичке комисије за заштиту права у поступцима јавних набавки 2013. године.

Председник Одбора је прочитао део предложене одлуке о образовању радне групе којом је предвиђено да ће стручну и администраривну помоћ радној групи да пружа служба Одбора, као и да је радна група дужна да о свакој појединачној активности обавештавати и своје предлоге подносити Одбору на усвајање.

На предлог председника, Одбор је једногласно донео Одлуку о образовању Радне групе за спровођење поступка за избор председника и два члана Републичке комисије за заштиту права у поступцима јавних набавки, у следећем саставу: Верољуб Арсић, председавајући, Иван Јовановић, проф. др Милорад Мијатовић, Дејан Раденковић и Горан Ковачевић, чланови.

\* \* \*

Седница је завршена у 11,25 часова.

Седница је тонски снимана.

СЕКРЕТАР ПРЕДСЕДНИК

Александра Шашо Верољуб Арсић,с.р.